Д О К Л А Д

за дейността на народно читалище „УЧИТЕЛ – 1906“

през 2022 година

село Слънчево, общ. Аксаково

В страната има изградена добре функционираща и широко разгърната читалищна мрежа. Създадени преди повече от 160 години, читалищата си остават гръбнака на културата в страната. Първообраз на гражданското общество, в себе си те съчетават всички демократични принципи на развитие в сферата на културата. От създаването им и до днес тук присъстват хора от всички възрасти и пол, без ограничения за социална, етническа и религиозна принадлежност.

Целта на читалищата е да обогатяват и развиват културния живот, да запазват обичаите и традициите на българския народ, да разширяват знанията на жителите и да ги приобщават към ценностите и постиженията на науката, изкуството и културата. С това да възпитават и утвърждават национално самосъзнание.

Съгласно действащото българско законодателство с „понятието култура“ се определя „дейността по създаването, проучването, разпространението и опазването на културните ценности, както и резултатите от тази дейност“. На тази основа, както и в резултат на различни интерпретации и съществуващи концепции може да се възприеме, че културата представлява също така сбор от материални и духовни ценности, създавани през различните години и епохи, както и в момента, от човека и за човека. Тя е негово сътворение и е продукт на човешката мисъл и на човешките усилия.

През изминалата 2022 година, Народно читалище „Учител – 1906“ остана вярно на установените традиции. Но направи и първи стъпки в обогатяването на изявите, в съобразяването им с новия манталитет и потребности на съвременните хора, с по-професионално управление на резултатите от залаганите до момента дейности. Читалищният екип прави ежемесечен анализ на изявите, а чрез механизмите на стратегическия мениджмънт подбира похвати, методи и средства за корекция на проблемните моменти. Но погледът е към новите „ориентири“ и предизвикателства.

Мисията на читалището е да свързва в едно духовно усъвършенстване отделните личности, чрез отговор на техните интереси и потребности. Каузата за българщина, духовност и обединение определя и неговата визия на културен и духовен център.

През изминалата календарна година COVID - пандемията остави своя отпечатък.

Особено в началото на годината читалищната дейност бе пасивна, сведена до нулеви равнища. Не се потърсиха механизми за дистанционно взаимодействие с членове и читатели. Не се проучиха опитът и търсенията на колеги от други читалища в общината, областта или на национално ниво. Не се разработи и автономна стратегия. Вероятно защото за подобна дейност се изискват специалисти с опит и висока мотивация. Не беше предложена алтернатива и от управленските екипи. Цялата пандемия постави читалищните работници в ситуация на стрес - тест. Резултатите показаха липса на креативност в читалищните секретари и в техните преки ръководители. Необходимостта от “изолация“, остана единствено оправдание за липсата на дейности. Не се организираха читалищни сдружения, които онлайн да обменят опит, да си съдействат, да потърсят заедно решаването на казуса. Дигиталните технологии са отличен помощник в необичайни условия. Стига да притежаваш умения и амбиция, да намериш, обработиш и използваш нужната ти информация.

Живеем в двадесет и първи век. Векът на развиващи се технологии, превратности, неочаквани събития и агресия. Пред читалищата се изправят нови предизвикателства. В малките населени места те остават като важни центрове за социални контакти, лични творчески изяви, пълноценно оползотворяване на времето, сближаване на етническите общности, обучение, културни развлечения.

НЧ „Учител-1906“ съхранява историческата памет за събития и личности. В тази връзка бе отбелязана 149 годишнината от гибелта на Васил Левски с поднасяне цветя на паметника в центъра на с. Слънчево. Изработи се табло със снимков материал за Апостола. Към паметната витрина на загиналите във войните бойци от селото се добавиха още снимки.

Националният празник 3 март беше повод за поднасяне на венец пред паметника. Жители положиха индивидуални букети.

Етнографският кът в читалището получи като дарение автентични предмети от бита на стари слънчевски фамилии.

През март се възобновиха репетициите на женската певческа група и танцовия състав. На 30 март групата участва в благотворителен концерт за деца с увреждания от град Варна.

Първият пролетен ден бе празнично посрещнат с музика и танцова забава.

НЧ “Учител-1906“ има своите дългогодишни традиции в поддържането на любителското художествено творчество. Ръководителите на състави работят за повишаване качеството на подготвените и представени програми. Освен традиционните сцени се търсят и нови форуми за изява. През месец април репетициите се провеждаха в активен график. Съставите се подготвяха за участие във фолклорния събор “Като жива вода“ в град Суворово.

Християнските ценности са заложени трайно в бита и празничния календар на нацията ни. Традиции, обичаи и ритуали ни връщат към изконните вярвания на българина. Но не остават назад във времето, а се допълват с нов смисъл и значение от по-младото поколение. Обогатяват се от неговата ценностна система. Тази приемственост между поколенията е стимулирана и от дейностите на нашето читалище. На 24 април Възкресение Христово се почете не само в църковния храм. Празничното настроение се поддържаше от песните и танците на художествените ни състави. Организира се и конкурс за най-красиво яйце и най-вкусен козунак. Победителите бяха зарадвани от скромен награден фонд.

През месец май трите ни фолклорни формации се представиха достойно в град Суворово на събора “Като жива вода“. Женска певческа група “Синчец“, мъжко трио “Слънчево“, танцов състав “Светлина“. След изпълненията всеки от съставите зае трето място в съответния жанр.

Продължи и подготовката на съставите за участие в Международния събор “Песни и танци от слънчева Добруджа“.

Първия ден на месец юни читалището подари на най-малките. Денят на детето се огласи с емоциите на ученици от трети до пети клас от училище “Климент Охридски“ град Аксаково. Те гостуваха в село Слънчево с празнична програма. За малките изпълнители бяха подготвени състезателни игри и лакомства. Победителите са отличени със символични награди.

На 5 юни село Слънчево имаше своя празник. И той не премина без изявите на любителските състави към читалището. Гостува ни певческа група “Тракийка“ от град Аксаково.

През месец юли дойде време за заслужен отдих на самодейците. Това беше време и за равносметка. Подменени са ръководството и секретаря на читалището. За каузата на читалищната дейност е привлечен и доброволен сътрудник.

През месец август започна прочистване на библиотечния фонд. Това се налага поради причини, свързани с фрагментиране на книжното тяло, липсващи страници, морално остаряла тематика, подарени остатъци от книги и други подобни. Прочистването се извършва в съответствие със Закона за библиотечното дело. Изготвят се и актове за отчисляване, като се вписват нужните реквизити.Не е налице документация за предходно прочистване. Все още не е открита книгата за движение на библиотечния фонд. Липсва и предстои създаване книга за дарения. Недостатъчни са и читателските карти. Те са заменени с временни книжни носители, за да бъдат целенасочено прехвърлени впоследствие. Работата с библиотечни документи продължава и в момента. Целта е да се подобри и ускори обслужването на читателите. Създен е импровизиран кът “читалня“ за ползване на редки, специализирани и особени документи, които по закон не бива да бъдат изнасяни извън библиотеката. Едновременно с техническата работа се обследват интересите на нашите читатели. В момента библиотечният фонд наброява над 5 000 библиотечни единици.

През изминалата година на библиотеката са дарени малък брой нови книги от читатели. Има предложение за дарение на частни семейни библиотеки, но поради недостига на библиотечни рафтове не можем да се възползваме.

Техническата работа в библиотеката на читалището не попречи на репетициите на любителските художествени състави. Графикът се спазва и изпълнява редовно. В резултат на това женската певческа група и мъжкото трио участваха в Регионалния Тракийски събор “Тракия - моя съдба“ в село Тополи.

Добрата работа трябва да се възнаграждава с добър отдих. През месец септември бе организирана екскурзия до устието на река Камчия за членовете на читалището и клуба на пенсионера.

Женска група “Синчец“ и мъжкото трио участваха във Фолклорния фестивал “Песни на брега“, организиран от Община Варна. На 24 септември нашите певчески групи и танцовия състав се представиха на Фолклорния фестивал “Песен се пее, хоро се вие“ в с. Здравец. Двете певчески формации завоюваха бронзови медали.

През септември се ревизира гардероба на танцьори и певци с цел проследяване на наличностите и състоянието им.

Есенните багри на месец октомври вдъхновиха новия читалищен екип да създаде първата арт инсталация “Есенна палитра“. Изработена изцяло от естествени природни материали тя се оказа прекрасно допълнение към декора на постановката “Вражалец“ от Ст.Л.Костов, с която ни гостува Драматично-кукления театър на град Силистра на 28 октомври.

Отделни снимки от арт инсталацията са включени в колажа на календара за 2023 година, поръчан от кметство с. Слънчево.

В театралната зала на читалището се отбеляза Международният ден на възрастните хора. На 5 октомври общо тържество под надслов “С почит към годините“ покачи емоционалните градуси на пенсионираните жители на селото.

Рутинните ангажименти на читалищното ръководство се увеличиха и с предложението на обществена комисия за организиране и реализиране на Коледен базар - първият за село Слънчево. Работен екип се съсредоточи върху първите щрихи от новата инициатива.

През месец ноември продължават репетициите на любителските художествени състави, ежедневното обслужване на читатели, работните съвещания на читалищния екип. В залата за репетиции на танцовия състав са монтирани 11 кв. м. огледална стена за нуждите на репетиционния процес.

Денят на Народните будители е почетен с тематично табло и поздрав чрез електронната страница на кметство Слънчево.

Екипът се е запознал с решението на обществената комисия за реализирането на Първия Коледен базар. Читалищното настоятелство е дало съгласие и подкрепа за стартиране на инициативата. Работата е съсредоточена върху изработване план-програма. Уточнени са детайлите с визията за коледна украса в централната част на селото. Разработен е и проект за празнична украса в театралната зала на читалището.

Реализацията започва с доброволен труд, с дарени материали и провизии, с удължено работно време.

Едновременно с това продължава озеленяването на помещенията в читалищната сграда. Всички саксийни растения са подарени от жители.

Месец декември стартира с цикъла “Зимни културни инициативи“. На 2 декември гостува Драматично - куклен театър гр. Силистра. Сатиричната постановка “Вестникар ли?“ по Вазов, се игра пред препълнена зала.

На същата дата се открива и Първият Коледен базар. Програмата е публикувана за обществено достояние. Базарът и инициативите са посетени от жители и на други населени места.

На 10 декември се организира Коледен концерт. Участват всички фолклорни състави към читалището. Гостува музикална група “Жестим“. Солови изпълнения на народни певци.

На 16 декември е празничната вечер за жителите на село Слънчево под надслов “Коледна наздравица“. Гостува оркестър за народна музика “Наслада“. Прекрасната украса на залата, живата музика, забавната томбола допринасят за една чудесна коледна вечер. Кръшните български хора, смехът и настроението са оставили в забрава трудностите и несгодите. Хората са щастливи и обединени в очакване на коледното чудо. А то се случва, защото със своята находчивост и амбиции читалищният екип е успял да сплоти хората в един вълшебен миг, да ги накара да се почувстват близки и защитени в тази малка общност.

Кметът на село Слънчево, г-н Михалев приветства присъстващите. За своя безвъзмезден и дългогодишен труд за облагородяване на селото е отличен и г-н Стефан Мянков.

На 21 декември отново приемаме Драматично-кукления театър на Силистра. Този пътс със спектакъл за най-малките “Коледа в гората“. С истинско вълнение малчуганите посрещат Дядо Коледа. Добрият старец зарадва всички деца с лакомства.

На 22 декември с активното участие на членове от клуба на пенсионера се изработват сурвачки. Стремежът е да се постигне първообраза на това вълшебно дръвче. Изработените сурвачки намират място на щанда с прекрасни, ръчноизработени сувенири, чиято заслуга е най-вече на г-жа Михаела Добрева.

На 23 декември читалищният екип подготвя видеоклип “Подготовка на бъдник“. Участват любители - актьори и певци Атанаска, Владимир, Добринка, Костадин. Клипът е изпратен като поздрав към жителите на селото.

Вечерта на 24 декември - “Коледари обикалят из село“. Прекрасен, извечен и очакван обичай. Инициативата е на мъжко трио “Слънчево“.

Последният ден на 2022 година жителите изпращат отново заедно в центъра на селото. Празнична заря и общоселско хоро посрещат Новата 2023 година.

Културата е начин на живот, който изисква качество и разнообразие на предлаганото културно съдържание, за да може отделният човек да осмисли своето съществуване, включително и чрез участието си в процеса на създаване на нови форми на изразяване.

..........................................................................................................................................

**НАРОДНО ЧИТАЛИЩЕ “УЧИТЕЛ - 1906 “**

**2022 ГОДИНА**

**СИЛНИ СТРАНИ В ЧИТАЛИЩНАТА ДЕЙНОСТ ПРОБЛЕМНИ МОМЕНТИ**

- Нов работен състав - Не се работи по проекти

- Екипна работа - Непълен работен ден

- Анализ на резултатите - Недостатъчна годишна субсидия

- Връзки с професионални институции - Не предлага електронни услуги

- Интеркултурно сътрудничество - Няма нови любителски формации

- Иницииране на нови изяви - Няма механизъм за нови книги

- Приемственост м/у поколенията -Предимно в пенсионна възраст

- Други -Други

Приоритети в областта на читалище “Учител - 1906“ и любителското изкуство

- **Основният приоритет** е свързан с превръщане на читалището в културен

ценър; в място за достъп до информация и съвременни комуникации; в средище за развитие на любителското изкуство, както и на важна организация за осъществяване на регионални и местни инициативи.

- **В резултат на приетия през 2009 г.** за първи път в България Закон за обществените библиотеки се поставиха основите на правната система в тази посока. Съвременното общество изисква библиотеките да се развиват,

защото има нужда от тях. Те трябва да се превърнат в уютни места за информация и комуникация за всеки, без разлика във възраст, пол, етнос или религия. За да бъде привлекателна за хората, библиотеката трябва да предлага разнообразие от възможности, вкл. възможности за забавление и общуване.

Процесът на трансформиране на информацията в знание, за това поколение е затруднен, поради което расте процентът на функционално неграмотните млади хора. Библиотеката може да помогне.

Стратегически цели:

1. Утвърждаване на читалището като привлекателно място за

местната общност и особено за младежите, които са най-слабо представената група в момента;

2. Социалното развитие и смекчаване на неравенствата;

3. Съхраняване и развитие на местната културна идентичност и

документиране на материалното и нематериалното културно наследство на

местно равнище, вкл. и с помощта на новите технологии;

4. Отключване на творческия дух на общността;

5. Читалището като средище и модел за културно многообразие;

6.Налагане на читалището като център със специфични продукти в местните туристически маршрути.

7. Подкрепа и развитие на фестивалите на любителското изкуство.

8.Търсене на ефективен механизъм за финансиране от държавния и общинските бюджети, както и привличане на алтернативни източници и форми

